beat
Store norske leksikon,Kunst og estetikk,Musikk,Populærmusikk,Begreper i populærmusikk
Beat er betegnelsen for taktslaget i musikken, det man ofte «slår takten til», eller som musikere «teller opp» til før de begynner å spille. Man bruker også betegnelsen takt eller puls synonymt med beat. Andre begreper som relaterer seg til beat, er tempo, rytme og groove.
I jazz, rock og populærmusikk blir beat også brukt om de takslagene som framheves, eller aksentueres. Man bruker her uttrykk som «downbeat» for å betegne første slaget i takten. «Upbeat» handler om det siste slaget i takten foran, og som foregriper et «downbeat». «On-beat» viser til det første slaget i for eksempel 4/4-takt, mens det tredje slaget gjerne markeres noe svakere. Det er ofte på disse slagene at (nye) akkorder markeres. «Off-beat» ligger på 2. og 4 slaget i en 4-takt og har gjerne svakere betoning. Ved å synkopere et off-beat, får man et «backbeat», noe som kjennetegner sjangeren rhythm and blues.Beat er også en betegnelse på den populærmusikalske sjangeren beat-musikk.